
Felsőházi reformok a magyar Országgyűlés történetében: 1885 és 1926

Dolgozatomban egy jogtörténeti témát dolgoztam fel, az 1885. évi Tisza Kálmán-féle reformot, illetve az 1926. évi Felsőházi reformot. Kutatásaim elsődleges célja az volt, hogy bemutassam miként változott a második kamara összetétele és politikai erőviszonyai a tárgyalt időszakban. Elsősorban az Országgyűlési Naplókra és Irományokra hagyatkoztam, illetve a legfontosabb szakirodalmi művekre.
A magyar Országgyűlés az államhatalmi szervek közül a legjelentősebb, jogtörténeti szempontból a kontinuitást testesíti meg. Noha jelenleg a magyar parlament egykamarás szerkezetű, az évszázadok folyamán kétkamarás formában működött. Az általam tárgyalt reformok nem arra vonatkoztak, hogy változtassanak ezen, hanem a második kamara szerkezetét próbálták megújítani, az 1926-os reform esetén pedig visszaállítani a felsőházat.
A dolgozat első nagy egységében a magyar Országgyűlés történetét foglalom össze röviden, a témám szempontjából fontos eseményekre koncentrálva, mint például az 1608. évi I. tc.
Az 1885. évi Tisza Kálmán- féle reform tekintetében az arisztokrácia helyzetéből indultam ki. A főrendi tábla a XIX. század végére indokolatlanul nagy létszámmal bírt, amit sem a hatékonyság, sem a lakosság száma nem igazolt. Tisza Kálmán hagyott fel az óvatos lépésekkel, hogy megváltoztassa a főpapság és főnemesség erődjének számító második kamara szerkezetét. Az 1885. évi VII. tc.-t kompromisszumok sora előzte meg, így a kívánt hatást nem sikerült elérnie.
Az I. világháború gyökeresen átalakította Európát, így a dualista Magyarországot is. 1918. november 16-án a Nagy Nemzeti Tanács kimondta a képviselőház feloszlását és a főrendiház berekesztette üléseit. Bethlen István miniszterelnök a jogfolytonosság és az országgyűlés stabilizálásának érdekében 1925-ben benyújtotta az Országgyűlés felsőházáról szóló törvényjavaslatot. Az 1926. évi XXII. tc. sok elemében hasonlított az 1885. évi koncepcióhoz, de az arisztokratikus elem háttérbe szorult a választási elvvel szemben.
Az 1926. évi reform sem váltotta ki az elvárt eredményeket. Mi sem bizonyítja jobban, mint a Teleki-féle alkotmánytervezet, amit 1940-ben küldött a miniszterelnök Horthynak. A II. világháború után 1944-1945-ben pedig már a kétkamarás parlament igénye sem merülhetett fel.
A kutatásom során komplex módon próbáltam megvizsgálni és összefoglalni a második kamara problémáit. Az Országgyűlési Naplók és a korabeli sajtó alapján pedig megállapítható, hogy a komoly döntések nem az üléseken, hanem a háttérben dőltek el.
 



